Papersnake/gushiwen huggingface dataset:
题章郡守琼林醉归图
边贡（明代）

宫杨媚朝旭，沟水鸣春湍。别殿黄金瓦，横桥白玉阑。

借问此何地，无乃东长安。长安陌头二三月，杏萼离离缀绯雪。

伊谁种此千万株，长待儒生与攀折。孝皇龙飞十五春，亲策进士三百人。

是时嘉州有章子，名姓赫赫惊朝绅。白马青袍速流电，日中醉下琼林宴。

吁嗟此日画里看，犹似当年陌头见。陌头画里两模糊，可道今吾非故吾。

南台罢起郎官草，东郡聊分刺史符。皎月寒冰清誉在，云霄随处是亨途。
题画梅
解缙（明代）

我观白榆千万树，花绕天河看花去。仙人不识造化奇，种在江南更沮洳。

蒸翻朔雪冻作香，唤回梦影凝新妆。梅仙梅仙谁所指，六籍己见数顷筐。

堂堂傅相九天上，商家霖雨来苏望。化作盐梅鼎更深，从此功名几千丈。

黄金铸鼎未论功，白玉开花鹘神旺。岳云绕空飞不去，瞥见西湖一千树。

却同天上白榆花，大庾山头更相遇。诗人穷肩瘦于鹤，长篇短章岂仓卒。

黄昏疏影弄横斜，赋得蓬莱建安骨。建安诸子昔未赋，北客哀吟楚三户。

屈子无情不肯招，离骚读罢长歌些。月华辉辉大如斗，浸在寒潭落虚牖。

倒源水冷起青冥，化作盘空好身手。我观画梅如画龙，变化岂与常流通。

自从瑶台厌丹粉，独立阊阖歌清风。
天雄关
李骥元（清代）

左排山万峰，右包江一道。矗矗天雄关，冲霄崖未了。

地鸣钟鼓多，天入秦陇小。波涛碧油油，霜霰白皓皓。

自经阁道行，群山拓怀抱。及兹历益峻，如鹤凌苍昊。

莫去寻山僧，僧归白云表。
水调歌头（寿吴尚书）
方岳（宋代）

明日又重午，搀借玉蒲香。劝君且尽杯酒，听我试平章。时事艰且甚矣，人物眇然如此，骚意满潇湘。醉问屈原子，烟水正微茫。

溯层峦，浮叠嶂，碧云乡。眼中犹有公在，吾意亦差强。胸次甲兵百万，笔底天人三策，堪补舜衣裳。要及黑头耳，霖雨趁梅黄。
颂古十首
释行巩（宋代）

领得沩山笑里刀，方知不枉到明招。
元来树倒藤枯后，了得三年五载烧。
和范景仁王景彝殿中杂题三十八首并次韵 其二十六 景福殿水
梅尧臣（宋代）

宫井蛟龙夭矫垂，晓瓶初汲渴禽窥。清泠已向金盆贮，甘滑还从玉椀知。

九酝酒醇由此得，小团茶味为留迟。閤门地脉应相似，翰苑曾邀咏昔诗。
虎圈行
张际亮（清代）

君不见圆明园边有虎圈，三虎一豹参元熊，此皆恶兽最猛突，一哮昔在深山中。

深山猎火迹不至，择肉以食何枭凶。昼伏夜起若有伺，惨澹崖谷来雨风。

谁有大力槛致是，圈中向人犹怒视。投以羊豕据地号，爪牙森动天萧骚。

儿童百钱轻一顾，圈奴买醉嬉而去。圈奴饲虎如饲人，慎勿逸出伤吾民。
还丹复命篇 其二十一
薛道光（宋代）

九还七返定三才，开辟抽添尽藉媒。四象包含归戊己，精勤十月产婴孩。
寄渭州王仲仪龙图
欧阳修（宋代）

羡君三作临边守，惯听胡笳不惨然。
弓劲秋风鸣白角，帐寒春雪压青毡。
威行四境烽烟断，响入千山号令传。
翠幕红灯照罗绮，心情何似十年前。
送李万顷
姜夔（宋代）

猛相思里得君来，政喜欢时却便回。
别路苦无青柳折，至家应有小桃开。
起居五马兼堂上，问讯知岩及阿灰。
儿女痴顽夫妇健，漂零何日共尊罍。
柴门
李时（宋代）

柴门尽日扃，缘是少将迎。但得常无事，何须更入城。

病同愁鹤瘦，吟伴月蛩清。我自于时左，非干避姓名。
点绛唇 闺怨
徐应坤（清代）

螺髻慵梳，双眉镇日为谁扫。离怀未了。羞听莺声小。

谱就新词，又合阳关调。春光少。愁肠暗抱。辜负红颜老。
春夏两相期 王家营客店排闷
陈维崧（清代）

古黄河，噌吰鞺鞳。千片苇花飒飒。何事冲炎，爱把软红尘踏。

舞衫歌扇总生疏，马客饼伧空拉杂。弹罢哀筝，倾来浊酒，自相酬答。

何门珠履堪趿。且燕秦齐赵，骑牛荷锸。自笑平生，不惯纵横捭阖。

闷来车转腹中轮，狂时剑动亲身匣。莫管今宵，茅店荒凉，鸡声呜邑。
次友人韵题墨梅
李若水（宋代）

南枝春色弄微温，记得清香扑酒樽。
今日相逢隔烟雾，扬州残梦足销魂。
□□庚午春之七日前成都通川陵阳程遇孙舣东
程遇孙（宋代）

春风吹客舟，沙际初倚柁。
怀人爱其屋，木杪危若堕。
欣于太守游，江色清照坐。
当年绍述议，洛党亦奔播。
时人欲杀翁，甘此采薇饿。
流离终爱君，怨语无骚些。
寥寥十翼后，学易孰远过。
诸儒践陈迹，如蚁困旋磨。
岩栖独钩深，混沌与凿破。
书成置箧中，山鬼严夜逻。
向来新说行，六籍乃生祸。
氛埃满神州，久被犬羊涴。
何如北岩石，樵牧不敢唾。
诗寒不成章，聊为兹石贺。
次颜博士游紫罗洞五首
李若水（宋代）

爱君秀句轻封侯，恨不捧杖从君游。
高人岂合世间著，紫罗洞边能少留。
我今痴坐数椽底，饱阅炎凉只如此。
何当一叶弄云涛，鸥鸟请盟波影里。
颜郎才思天下无，亦与我辈同朝晡。
故乡萧疏不堪说，秋风落日号群狐。
百年駸駸行且乐，不必华堂围绣幕。
烂醉出门霜月孤，荷锸休随任填壑。
初入峡苦风寄故乡亲友
陈子昂（唐代）

故乡今日友，欢会坐应同。
宁知巴峡路，辛苦石尤风。
小松
王建（唐代）

小松初数尺，未有直生枝。闲即傍边立，看多长却迟。
期颐堂
龚明之（宋代）

百事如今与世违，十花一木谩儿嬉。
莫欺兀兀痴顽老，曾睹升平元佐时。
肩舆历湖桑堰东西过陈湾至陈让堰小市抵暮乃
陆游（宋代）

贪看西南一面山，不知信步到陈湾。
未言散释经旬病，且要消磨半日闲。
蔬陇过寒常郁郁，鸟声迎暖已关关。
斜阳不为行人驻，十里钟来翠霭间。
和刘莘老赠王圣美三子侄补试太学联中高等
范祖禹（宋代）

风流江左并淮原，王氏衣冠不乏贤。
文似三珠才竞爽，名如群乏气相连。
九秋鸿雁方遵陆，万里骅骝始下鞭。
白发星郎推雅量，似闻折屐喜成颠。
送窦拾遗赴朝因寄中书十七弟（窦拾遗叔向其弟窦舒也）
李嘉祐（唐代）

自叹未沾黄纸诏，那堪远送赤墀人。老为侨客偏相恋，

素是诗家倍益亲。妻儿共载无羁思，鸳鹭同行不负身。

凭尔将书通令弟，唯论华发愧头巾。
置酒坐飞阁
李世民（唐代）

高轩临碧渚，飞檐迥架空。馀花攒镂槛，残柳散雕栊。

岸菊初含蕊，园梨始带红。莫虑昆山暗，还共尽杯中。
耄志十首
刘克庄（宋代）

富贵浮荣何足道，纲常大义讵容差。
皆云养子将防老，岂若娇婴未识爷。
上欲夺情俾归衮，臣宁断腕不操麻。
向非十日留黄力，辇路几于误筑沙。
或遗扬州芍药者用元韵二首 其二
洪刍（宋代）

可堪春恨似悲秋，把酒驱愁转益愁。飞尽柳花怜逐客，始知春色到汀洲。
共语
陆游（宋代）

乔岳成尘巨海枯，欲求共语一人无。
黄金已作飞烟去，痴汉终身守药罏。
杂曲歌辞。宫中三台二首
王建（唐代）

鱼藻池边射鸭，芙蓉园里看花。

日色柘袍相似，不著红鸾扇遮。

池北池南草绿，殿前殿后花红。

天子千年万岁，未央明月清风。
红花
李中（五代）

红花颜色掩千花，任是猩猩血未加。

染出轻罗莫相贵，古人崇俭诫奢华。
和寄西山
赵希逢（宋代）

残胡妄欲肆穿窬，愤激英雄起草庐。
广也数奇穷亦命，括之一败罪非书。
梦魂北阙常倾霍，饿死西山未分蔬。
奋志鹰扬正吾事，谁能闲立作舂锄。
春日幽居十首和薛景登韵 其一
佘翔（明代）

春风何淡荡，疏拙恋閒居。一著登山屐，如乘下泽车。

明农忧旱涝，读易悟乘除。偃蹇从吾道，无劳问索虚。
夜宿山寺
戢澍铭（清代）

惟有家山好，寻人到枕边。乡关千里梦，文酒一生缘。

衾共枯僧拥，灯依古佛悬。夜深寒不寐，钟打晓霜天。
送戚元敬大将军还登州
李茂魁（明代）

百战勋庸日月间，清时今见乞身还。志歼氛祲销铜柱，谁道功名老玉关。

风雨夜残词客醉，楼船春尽鸟云间。赤松未拟君恩渥，请得蓬莱第一山。
杂兴三首 其二
李纲（宋代）

岁晚南迁殊未央，晓寒霜霰湿征裳。烟笼山彩远增翠，风皱溪澜细漾光。

岭雪未销宫頞粉，野梅初发御炉香。谁怜飘泊螭坳史，曾向钧天侍紫皇。
偈颂六十首
释昙华（宋代）

一呼善来，须发自落。
积累既多，无处安著，
普请大众，把火烧却。
碧沼寺
刘大纲（宋代）

夜色清无滓，虚凉月满亭。
萤飞时度竹，鱼跃乍翻萍。
冉冉云归尽，霏霏露欲零。
劚谈浑得趣，相对两忘形。
陌上花八首
晁补之（宋代）

郊外金軿步帐随，道边游女看王妃。
内官走马传书报，陌上花开缓缓归。
宿路北
李廌（宋代）

晚日明青嶂，春风送马蹄。
数朝秦岭北，今夜洛阳西。
禁水绿波满，芜城碧草齐。
客心归更速，解辔恨栖鸡。
种蓼
汪炎昶（宋代）

莫道山家浑索寞，化工原不鄙山家。
却须豫作秋光地，自向窗前种蓼花。
送浃上座如馀杭刻慈觉老人语录五首 其一
饶节（宋代）

扬子江头水拍天，导师曾此应机缘。浑金璞玉公收拾，付与知音万古传。
去不返
曹邺（唐代）

寒女不自知，嫁为公子妻。亲情未识面，明日便东西。

但得上马了，一去头不回。双轮如鸟飞，影尽东南街。

九重十二门，一门四扇开。君从此路去，妾向此路啼。

但得见君面，不辞插荆钗。
野菊
杨万里（宋代）

未与骚人当糗粮，况随流俗作重阳。
政缘在野有幽色，肯为无人减妙香。
已晚相逢半山碧，便忙也折一枝黄。
花应冷笑东篱族，犹向陶翁觅宠光。
修复东林书院诗四首 其四 晚柑亭址
黄世法（清代）

晚柑曾说旧名亭，柑废亭墟户不扃。为问婆娑生意尽，可胜惆怅暮云停。

秋深古径堆黄叶，雨过荒池点绿萍。笑我补亡非束皙，一篇终恨欠全经。
祖教寺
章谦亨（宋代）

出郭寻芳作野行，岩高墅旷水流声。
草亭日午鹦啼巧，竹院更深月色明。
宝殿鳞鳞章佛界，珠帘卷卷向山清。
悠然一榻浑无梦，时有溪声枕外生。
和杨彦文嵩山诗
刘攽（宋代）

杨侯作邑山水中，县南百里维青嵩。官閒身老诗笔健，乐与丘壑研豪雄。

是时新凉背炎夏，草木秀丽全天功。重青叠碧百万状，有如耋老携儿童。

悬泉落崖泻万丈，震雷发地声隆隆。阴风岩洞忽悽怆，寒生六月如凝冬。

祠官祀典有常秩，扫除给复何其恭。孕灵产异远不极，面周负郑人殊风。

生云触石始肤寸，倏忽澍雨成冥濛。群山相望不足算，礼若小国来朝宗。

幽人羽客此独往，深处时与神仙通。念君吏职有章绶，池鸿笼鹤思长空。

暂留灵境寄心赏，仰止万古希遐踪。梯高径侧目力短，涉历庳下非穹崇。

山中居人亦富逸，翠竹寒松名素封。愿言携家事卜筑，采薇饮水欣长终。

岩田种芝地高下，茅屋溯水溪西东。君能挂冠共此约，何必绮季东园公。
扫花游（赋瑶圃万象皆春堂）
吴文英（宋代）

暖波印日，倒秀影秦山，晓鬟梳洗。步帷艳绮。正梁园未雪，海棠犹睡。藉绿盛红，怕委天香到地。画船系。舞西湖暗黄，虹卧新霁。

天梦春枕被。和凤筑东风，宴歌曲水。海宫对起。灿骊光乍湿，杏梁云气。夜色瑶台，禁蜡初传翡翠。唤春醉。问人间、几番桃李。
燕文贵山水图
高似孙（宋代）

道山堂上御府画，展卷犹能记老燕。
十日何由辨水石，千金乃老分江天。
楚湘两岩风落木，海岳三秋雁度川。
大山小山俱好隐，江南梦去曲肱眠。
先师移龛日忽已三周晨兴作供感叹有述
王世贞（明代）

昔在岁庚辰，仲冬月二吉。于时自徐墓，少女风转疾。

冒雨扶师龛，仓皇以身衵。密羃无际云，熹微露隙日。

倏尔四垂净，荧然一星出。千旌斗缤沓，万户奏芬苾。

师龛既已奠，余亦宁耳室。虽谢衾枕殢，而多笔研役。

厌事事转多，问心心或轶。良友多中溃，竖子时见嫉。

三载俄已周，所得无一实。夜雪射晶荧，晨霞吐鲜霱。

彷佛灵驾过，能无内惭怵。更矢蹈海言，仰希出世术。

将从咫尺地，泛扫万缘毕。
莫问
张乔（唐代）

莫问平生意，心期负已多。别来应尔悔，看去奈吾何。

烛影閒寻梦，花时独理歌。曲阑春思寂，掩径谢鸣珂。
风入松·少年心醉杜韦娘
侯置（宋代）

少年心醉杜韦娘。曾格外疏狂。锦笺预约西湖上，共幽深、竹院松窗。愁夜黛眉颦翠，惜归罗帕分香。

重来一梦觉黄粱。空烟水微茫。如今眼底无姚魏，记旧游、凝伫凄凉。入扇柳风残酒，点衣花雨斜阳。
赠书肆陈解元 其二
危稹（宋代）

兀坐书林自切磋，阅人应似阅书多。未知买得君书去，不负君书人几何。
寄陈越学士托附魏仲容
魏野（宋代）

取次升沈论等差，云霄独不忘泥沙。
常流对面如千里，密友终身似一家。
魂梦因君游辇轂，书题为我寄烟霞。
仲容到日还应说，半纪相思两鬓华。
石壁立招提精舍诗
谢灵运（南北朝）

四城有顿踬。
三世无极已。
浮欢昧眼前。
沉照贯终始。
壮龄缓前期。
颓年迫暮齿。
挥霍梦幻顷。
飘忽风电起。
良缘迨未谢。
时逝不可俟。
敬拟灵鹫山。
尚想祗洹轨。
绝溜飞庭前。
高林映窗里。
禅室栖空观。
讲宇析妙理。
烟霞石壁
俞桂（宋代）

山深入翠微，寺僻掩幽扉。
景别金仙地，人忘尘世机。
石滋崖雨滴，龙出洞云飞。
结屋同僧处，何须赋式微。
朝阳穿破衲
释师范（宋代）

横片竖片胡乱搭，长针短针信意联。
但见日头东畔出，不知尘世是何年。
舫＊晚憩
范成大（宋代）

心作万缘起，境生千劫忙。
谁同油幕静，独对篆烟长。
有尽天魔力，无穷海印光。
雨余弦月上，尘界本清凉。
绕佛阁 用美成韵
樊增祥（清代）

桂华夕敛，凉月半玦，低映闲馆。银烛烧短，欲眠又起，蛜蝛堕风幔。

玉蜍注满。闲试库纸，诗意清远。双髻娇婉。玉钗欲挂，墙东角巾岸。

满目换秋色，露柳萧疏牵翠线。佳语月团，斜行留扇面。

且静听鞋弓，细数壶箭。小屏相见。只靥杏销红，鬟翠微乱。

夜如何，绣衾双展。
送张都宪瑄用陈公甫韵二首 其一
章懋（明代）

万里无诸国，旬宣仅一年。稻收千浍雨，榕翳几村烟。

保障多新政，规模总昔贤。设施嗟未究，赤舄又言旋。
隋炀帝
卫宗武（宋代）

方其为储贰，用智固已谲。
及夫据大器，为谋抑何逆。
龙舟及凤{榻木换舟}，无岁不游适。
离宫与别殿，快意事淫佚。
置酒燕要荒，会者三十国。
紫舌与黄支，无所不臣服。
亲驾两征辽，方且肆穷黩。
群盗遂蜂起，土地日紧蹙。
惛犹不知悟，愎谏辄诛戮。
肘腋俄变生，兵刃交于目。
不肖孰甚焉，身亡而国覆。
临江仙
牛希济（五代）

峭碧参差十二峰，冷烟寒树重重。瑶姬宫殿是仙踪。
金炉珠帐，香霭昼偏浓¤
一自楚王惊梦断，人间无路相逢。至今云雨带愁容。
月斜江上，征棹动晨钟。
谢家仙观寄云岑，岩萝拂地成阴。洞房不闭白云深。
当时丹灶，一粒化黄金¤
石壁霞衣犹半挂，松风长似鸣琴。时闻唳鹤起前林。
十洲高会，何处许相寻。
渭阙宫城秦树凋，玉楼独上无憀.含情不语自吹箫。
调清和恨，天路逐风飘¤
何事乘龙人忽降，似知深意相招。三清携手路非遥。
世间屏障，彩笔画娇饶。
江绕黄陵春庙闲，娇莺独语关关。满庭重叠绿苔斑。
阴云无事，四散自归山¤
箫鼓声稀香烬冷，月娥敛尽弯环。风流皆道胜人间，
须知狂客，拼死为红颜。
素洛春光潋滟平，千重媚脸初生。凌波罗袜势轻轻。
烟笼日照，珠翠半分明¤
风引宝衣疑欲舞，鸾回凤翥堪惊。也知心许恐无成。
陈王辞赋，千载有声名。
柳带摇风汉水滨，平芜两岸争匀。鸳鸯对浴浪痕新。
弄珠游女，微笑自含春¤
轻步暗移蝉鬓动，罗裙风惹轻尘。水精宫殿岂无因。
空劳纤手，解佩赠情人。
洞庭波浪飐晴天，君山一点凝烟。此中真境属神仙。
玉楼珠殿，相映月轮边¤
万里平湖秋色冷，星辰垂影参然。橘林霜重更红鲜。
罗浮山下，有路暗相连。
赠郑尹
白居易（唐代）

府池东北旧亭台，久别长思醉一回。

但请主人空扫地，自携杯酒管弦来。
句 其四
葛胜仲（宋代）

何须兼住用招提。
海上得孔雀六鹦鹉十馀携归遗童稚辈戏成二绝句 其一
李纲（宋代）

凤友鸾朋出海邦，金花翠尾烂文章。梁溪台绍今何似，归伴胎仙取次翔。
金谷园
曹松（唐代）

当年歌舞时，不说草离离。今日歌舞尽，满园秋露垂。
泽畔吟吊屈左徒
魏瀚（清代）

君山黯碧愁云湿，嘄阳群笑猩猩泣。灵风神雨横江来，楚累游魂亭亭立。

贝宫骨冷魂不死，芳根迸断湘兰蕊。梦泽白茅与天齐，荃蕙菉葹辨谁是。

盲莹泪乾竹斑老，土花漠漠埋荒草。血痕沦地黦劫灰，何处青磷凝玛瑙。

云和涩调不忍弹，江月有声瘦蛟寒。婵媛惨澹迟北渚，怨魄空闻为余叹。

冯夷傲睨不可诉，冤咸号咷灵胥怒。幽愤抗词动紫皇，鬼巢翻倾元精铸。

九章懊侬复恼公，南国哀响中古风。輶轩折轴素王萎，来者矜能注鱼虫。

我愿洞庭水，化为巴陵酒。长虹为舌，南箕为口，噏吸咙胡虬龙吼。

涸泽纷拿鼋鼍走，读《骚》不须更问天。玉棺累累葬神仙。
小镇西犯（仙吕调）
柳永（宋代）

水乡初禁火，青春未老。芳菲满、柳汀烟岛。波际红帏缥缈。尽杯柳小。歌祓禊，声声谐楚调。

路缭绕。野桥新市里，花秾妓好。引游人、竞来喧笑。酩酊谁家年少。信玉山倒。家何处，落日眠芳草。
蜀井
黄裳（宋代）

地行仙迹世难知，极数高人出数时。隐显自通淮与蜀，兴亡谁管晋兼隋。
对雪示嘉佑
王禹偁（宋代）

去年看雪在商州，使君命我山寺头。
峰峦草树六百里，饥鼯冻鸟声啾啾。
山城穷陋无妓乐，何以销得骚人愁。
抱瓶自泻不待劝，乘兴一引连十瓯。
晚归上马颇自适，狂吟醉舞夜不休。
今年看雪在帝里，瑶台琼树佳气浮。
朝回揽辔聊四望，移下五城十二楼。
樽中有酒翻不饮，郁郁不快非怨尤。
吾儿娇騃未晓事，问我胡不私献酬。
困令把笔写我意，为渠吟作雪中讴。
昔为副使不理事，待罪且免忧人忧。
今为谏官非冗长，拾遗三馆俸入优。
秋来连澍百日雨，禾黍漂溺多不收。
如含行潦占南亩，农夫失望无来麰。
尔看门外饥饿者，往往殭殕填渠沟。
峨冠旅进又旅退，曾无一事裨皇猷。
俸钱一月数家赋，朝衣一袭几人裘。
安边不学赵充国，富民不作田千秋。
胡为碌碌事文笔，歌时颂圣如俳优。
一家衣食仰在我，纵得饱暖如狗偷。
况我眼昏头渐白，安能隐几勤校雠。
何时提汝归田去，卖马可易数只牛。
深耕浅种苟自给，藜羹豆粥充饥喉。
黍畦锄理学元亮，瓜田浇灌师秦侯。
素餐免作疲人蠹，开卷免对古人羞。
未行此志吾戚戚，对酒不饮抑有由。
斯言不敢向人道，语尔小子为贻谋。
过眉山谒乡耆宿李八丈提刑
程公许（宋代）

忆昔下吴会，拜公古渝州。
别来忽星纪，不知几三为。
岂不愿舂忽，占乌渠渠屋。
良期苦难俪，千里劳远目。
公家难兄弟，与蜀关重轻。
峨眉叠连娟，石笋屹峥嵘。
维国有著龟，维士有司命。
并生天地间，受命独也正。
忧端日抢攘，世论滋软熟。
谁谓空谷远，有美人如玉。
我如南州橘，托根非不深。
逾淮恐成枳，望远劳我心。
鲐背发播然，齿颊探骨鲠。
跪履乞一言，书绅以自儆。
仙曹寄江干，吏隐适吾愿。
西轩馆梅友，怀老狸鼠觇。
坐令高世姿，不耐尘纲罥。
殷勤数问讯，余力稍营缮。
八窗虚明，孤标对老健。
伫立惨澹中，恍觉容采绚。
天风发奇芬，霜月泼冷艳。
官卑苟逃责，交淡日相见。
冻摇哦诗吻，坚作忍饥面。
痴顽信可怜，无取复奚羡。
村醪未必佳，苦味且耐晏。
洗{西戋}寿亲尊，春和元不欠。
勿与竞李场，恐为吾友玷。
送李仲炳归 其二
李叔与（宋代）

扁舟同载石头城，雨打孤蓬夜共听。愁杀明朝桃叶渡，阳关无曲柳能青。
赠达斋术士二首 其一
姚勉（宋代）

昔年瓮牖读书时，谁许蟾宫第一枝。今日误恩才入手，便来争说凤凰池。
黄仁卿见过留之而无酒因要宋衡携酒以至得以款语已又酌仁卿携行之茶成四十字
韩淲（宋代）

雨重乌臼树，风微萱草花。重携万安酒，再瀹建州茶。

邂逅年何晚，情亲日自加。两君真玉立，而我愧无瑕。
句
齐贤良（宋代）

依微谢女吟来雪，零落襄王梦后云。
题严公祠
李处权（宋代）

挂席上桐庐，溪山似画图。
斯人不复见，吾道一何孤。
谁入非熊梦，真成失马从。
清风端未泯，犹可激贪夫。
吴园
李纲（宋代）

当时亲迎到吴园，屈指重来十七年。身世恍然如一梦，从今归去老林泉。
咏龙舟
张劝（宋代）

两岸人人开盛宴，飞来飞去如掣电。明年文场角胜时，也如此日舟人战。
淳熙八年春帖子词 其三
崔敦诗（宋代）

春夕慈闱永，瑶池乐未央。管弦声合奏，灯月影交光。
偈
晃逈（宋代）

起灭心不停，生化形无数。
奇哉大丈夫，自在空中住。
偈六十九首
释道宁（宋代）

棋逢敌手，密行难藏。
琴遇知音，希声乃布。
摩竭正令，同道方知。
捏聚放开，悟迷一决。
西岩山
白居易（唐代）

千古仙居物象饶，道成丹熟昼升霄。
岩前宝磬转松韵，洞口灵池应海潮。
崖折百花迟日晚，鹤归清夜唳声遥。
登临渐到希夷境，手拂行云度石桥。
镊白
杨万里（宋代）

五十如何是後生，呼儿拔白未忘情。
新年只道无功业，也有霜髭六十茎。
试衣亭用苏轼韵
弘历（清代）

瓮乏黄齑身缺衣，民艰露冕访斜晖。祗馀恧若先忧切，那有轩然逸兴飞。
赠李司议
张籍（唐代）

汉庭谁问投荒客，十载天南着白衣。

秋草茫茫恶谿路，岭头遥送北人稀。
读远书
徐凝（唐代）

两转三回读远书，画檐愁见燕归初。

百花时节教人懒，云髻朝来不欲梳。
郊庙歌辞。五郊乐章。肃和
佚名（唐代）

金行在节，素灵居正。气肃霜严，林凋草劲。

豺祭隼击，潦收川镜。九谷已登，万箱流咏。
食菜羹示何道士
释德洪（宋代）

穷冬海道绝，瘴雨晴墟里。何以知岁丰，未卯炊烟起。

先生清梦知，科髻方隐几。獠奴拾堕薪，发爨羹藷米。

饱霜阔叶菘，近水繁花荠。都卢深注汤，米烂菜自美。

椎门醉道士，一笑欲染指。诫勿加酸咸，云恐坏至味。

分尝果超绝，玉糁那可比。鲜肥增恶欲，腥膻耗道气。

毕生啜此羹，自可老儋耳。录以寄徐闻，阿同应笑喜。
夜坐有怀
惠周惕（清代）

青天如澄江，片月初洗出。草光露离离，树影风瑟瑟。

寒更夜点疏，惊羽孤飞疾。惆怅不成眠，怀人坐终夕。
即事
赵若槸（宋代）

可意黄鹂唤得醒，日移山影正当庭。
飞花忽趁春风过，点破苔痕一片青。
送王晙自羽林赴永昌令
张说（唐代）

将星移北洛，神雨避东京。为负刚肠誉，还追强项名。

白云向伊阙，黄叶散昆明。多谢弦歌宰，稀闻桴鼓声。
次韵彦舒席上有作
朱长文（宋代）

苍烟寒水满方塘，插架排签典籍场。喜对七贤闲把手，希逢四皓醉飞觞。

林深迥出千龄干，诗就俄成万丈光。逸兴欲寻丁氏宅，云间老鹤共昂昂。
题画云山团扇
张镃（宋代）

若个大圆镜，处处山河影。
谁谓懒拙翁，而能作斯景。
繄予说是语，未免胪窥井。
若解目前机，水应言不领。
送江西仓使魏奏院
释居简（宋代）

养廉便似挂衣冠，数米晨炊度百艰。一节易为千里别，万金难售十年闲。

旧从石笋曾招隐，新种梅花试住山。老去益高华玉价，区区少室谩追攀。
未回车
徐照（宋代）

山川匪遥远，行人未回车。欲语昨宵梦，忽接今朝书。

啼乌在屋上，绿草生庭除。仰看日月光，照知子衿裾。
昨携拙稿呈康使君郢正以诗促之
杨公远（宋代）

昨携拙稿乞挥斤，安敢颙颙觊赏音。明月清风聊寓意，孤峰绝岸颇留心。

驽逢伯乐方增重，剑遇张华免陆沈。肯把灵丹攻鄙俗，珍藏何啻万黄金。
壶中天 归佩珊雨窗填词图
席佩兰（清代）

水云如墨，弄秋阴、酿出一天诗意。恰好个人新病起，愁又挟秋而至。

草褪红心，苔酣绿发，绣遍凄凉地。帘儿风揭，窗儿却被风闭。

一任小女题糕，双鬟送酒，有甚闲情致。只看雨零蕉叶上，悟出美人前世。

痴惜花魂，娇怜蝶病，减尽眉边翠。掷□而起，干卿毕竟何事。
七爱诗赠程乡令赵君·魏邺令西门豹
蒲寿宬（宋代）

吾爱西门豹，其事深可傚。
波神岂荒淫，巫言亦机巧。
大妪去不来，小妪足踸踔。
豪长涕叩头，从此识政教。
离群村
李坚（宋代）

好风吹句落烟村，便作棠阴记使君。
渠有平生绝尘想，群居那得似离群。
送崔少蓬南归五首
洪咨夔（宋代）

钦永早患失，光禹晚志得。
飘风一鸿毛，何能盎人国。
已重物乃轻，此理要深识。
方寸浩然气，天地吾其塞。
望京谣
刘子翚（宋代）

双銮北狩淹归毂，寂寞梁园春草绿。
犹传故老守孤城，官军不到黄河曲。
迟云楼橹已灰炉，更倚窗扉防箭镞。
招兵太半出群盗，绣{左衤右屈}蒙衣屡翻覆。
前宗后社力诛锄，白刃如霜挂人肉。
州桥灯火夜无光，夹道狐狸昼相逐。
往时汴泗绝行舟，市粜十千尘满斛。
衣冠避胡多在南，胡马却食江南粟。
谋臣武士力俱困，海角飘摇转黄屋。
盘庚五迁方择利，昆阳一战何当卜。
宁闻石豕乱中华，汉祚承天终必复。
夕烽明处望千门，孤臣祗欲知声哭。
种松凿沼见梅大兄有诗相贺次韵奉谢
唐桂芳（明代）

悟得浮生理，翛然懒是真。移松延宿鹤，减饭及修鳞。

父子长相别，诗书不救贫。殊方喜安稳，消息近来频。
雪
王震（宋代）

未送馀寒归嶰谷，先传春信到花丛。侵凌竹色回新绿，点注梅梢破小红。
绝句六十四首 其五
张伯端（宋代）

咽津纳气是人行，有药方能造化生。鼎内若无真种子，犹将水火煮空铛。
题道录陈景元中太乙宫种玉轩
王珪（宋代）

一住仙祠绝世尘，庭前种玉已嶙峋。
朝昏龙虎常听法，左右琼瑶自逼人。
翠凤有时翻瑞形，银蟾通夕堕清津。
黄金络马何年醉，得去同游几洞春。
驾出南郊退简边乔二太常
徐祯卿（明代）

斋殿銮舆下，郊宫凤野开。
霜戈迎日动，芝盖拂云来。
辇道前旌直，钩陈翼骑回。
甘泉枚朔侍，词赋接仙才。
次韵濮十太尉咏知宗牡丹七绝 其五
王十朋（宋代）

地近尧天饶雨露，花王窈窕多风度。书生不办买花钱，空解摇毫为花赋。
闻东乡妇女为乱兵驱掠南上甚众
刘崧（元代）

朝火南村暮北村，千家今有几家存。君看道路累累者，总是承平长育恩。
宿开先
李彭（宋代）

建业未焚榇，荪山实灵囿。推轮碧眼胡，笃老勤井臼。

草树百经碧，往事如运帚。远怀一味禅，徒酌三昧酒。

寻源彻河汉，窈窕出幽窦。卧看落山腰，双鸟起惊救。

稍深藤萝昏，扶蓼入径取。伽陀古录钩，殷勤牧羊叟。

砺角烦羸牛，外苞藓纹皱。往者不可作，念切病躯瘦。

眼明逢岛可，秦度复畏友。俯手携阿连，冥搜逃折柳。

竟亦不能奇，荒芜但如旧。更须寻紫霄，寒厅视牛斗。
癸丑七月二十七夜梦游华岳庙二首 其二
陆游（宋代）

牲碑别正朔，祠祝虏衣冠。神亦岂堪此，出门山雨寒。
咏草
苏泂（宋代）

天涯随意绿匆匆，只与牛羊践踏空。
挽着便堪供药味，谁令汝不遇神农。
甓社湖冻合舟胶不行借陈彦谦韵
周权（元代）

天风吹涛搅琼汁，崩腾一夜坚如石。白银色界曙光寒，粼粼失却玻璃碧。

篙师竞击声礌硠，千搥撼动鲛人室。孤篷正似莲叶舟，安得乘风从太乙。
赋得山鸡舞镜
弘历（清代）

名禽闻说来荆国，舞向菱花意转娴。宝匣乍开看皎洁，雕栊初对讶斓斑。

婆娑应节疑张锦，袅娜含姿半亸鬟。小折腰时文绶乱，大垂手处绛绡殷。

光悬桂窟虚堂畔，綵绚霓裳夕照间。顾步多应怜藻耀，呼朋好试语间关。

讵同鸥鸟群惊客，却比佳人自惜颜。云翼罢梳还独立，星眸回盼许双攀。

一奁水月平分影，几队鹓鸾共接班。只为空明矜矫翅，便教饮啄忘栖山。

风翻翠带檐枝亚，春暖重茵砌藓斑。欲拟当前誇绰约，可知个里本舒閒。
集刘诚意国桢宅得清字
曾仕鉴（明代）

西第留宾酒正清，恩深先帝忆文成。苍龙自识风云气，白马谁怜带砺盟。

伏阙泪残双鬓短，登坛威镇一军惊。亦知躩跞君能事，莫向时平说请缨。
葛湖草堂四首为盛氏六生题 其一
胡应麟（明代）

沧波九叠浸芙蓉，夹岸千峰与万峰。才子溪头频拭剑，仙人陂上旧携筇。

高天雾隐前村舶，落日风传古寺钟。莫遣桃花飞一片，津门流出世人逢。
大风登摄山顶望江
洪亮吉（清代）

山僧出户惊狂客，绝顶立同山木植。苍松冈南阁一层，飞鸟欲下人还登。

白云濛濛一招手，天风忽吹离立久。雄心直挟海水飞，南望天门北京口。
睡
吕本中（宋代）

终日题诗诗不成，融融午睡梦频惊。觉来心绪都无事，墙外啼莺一两声。
郴江百咏并序·三怀堂
阮阅（宋代）

东京吏治孰称循，范晔才书十二人。
前日桂阳三太守，许谁来此继芳尘。
和陶徵君饮酒二十首 其八
黎民表（明代）

翩翩繁华子，灼灼桃李姿。桃李虽不言，霜风摧其枝。

荣期老带索，李广逢数奇。坎𡒄良足念，天命不可为。

安步聊复尔，讵用乘金羁。
予累日卧病适张文通惠教亦云服药漫成小诗呈
强至（宋代）

功名心寸折，岁月鬓双蓬。
病畏酒杯绿，愁怜花蕊红。
杖藜成暇日，行乐步春风。
唯有张公子，翛然此意同。
绍兴以后祀五方帝六十首 其四 白帝降神用《高安》。
郊庙朝会歌辞（宋代）

执矩斯兑，实惟素灵。受职储休，万宝以成。飨于西郊，奠玉陈牲。

侑以雅乐，来歆克诚。
浣溪沙（怨啼鹃）
韩淲（宋代）

锦瑟瑶琴续断弦。璧堂初过牡丹天。玉钩斜压小珠帘。

睡鸭炉温吟散后，双鸳屏掩酒醒前。一番春事怨啼鹃。
春思二首
贾至（唐代）

草色青青柳色黄，桃花历乱李花香。
东风不为吹愁去，春日偏能惹恨长。

红粉当垆弱柳垂，金花腊酒解酴醿。
笙歌日暮能留客，醉杀长安轻薄儿。
题卧龙山
查签（清代）

山颠祠貌俨丹青，千载怀人为一登。
隐隐故营连白帝，茫茫恨一向西陵。
古根兰芷香无价，云顶松杉翠作层。
人事天机古难料，诗成试语定中僧。
梅月为蚤虱所苦各赋二绝 其二 虱
刘克庄（宋代）

觜利锋铓毒，形微胆智粗。延缘司谏领，游戏相君须。
采菱歌
鲍照（南北朝）

暌阔逢暄新。
凄怨值妍华。
愁心不可荡。
春思乱如麻。
四美亭诗为大司成程舜敷作四首 其三
皇甫汸（明代）

炎夏相过地，清幽绝世氛。人从金马至，客向绛帷分。

璧水窗中月，鸡山槛外云。定多观物趣，何止坐论文。
以郿绦赠晁掾
刘跂（宋代）

握手喜相逢，何以赠契阔。解我郿县墨丝绦，系君南海谷皮褐。

郿君欢爱君勿忘，祝君玄发如许长。带围莫作沈家令，腰腹须称东平王。

秖忧道人骨相发，王涂骎骎弦上筈。金玺盭绶丙丁文，鱼须宝笏搢锦绅。

此时此绦亦相尚，参禅问道裴丞相。
平生
陈曾寿（清代）

雨过花气馥深更，并坐无言背月明。消我禅心无量劫，梦中一晌若平生。
庚子腊月五日
司空图（唐代）

复道朝延火，严城夜涨尘。骅骝思故第，鹦鹉失佳人。

禁漏虚传点，妖星不振辰。何当回万乘，重睹玉京春。
倦客
曾丰（宋代）

倦禽思夜林，倦客思夜衾。
夜衾良独薄，夜林良独深。
林深暖气聚，衾薄寒风侵。
气暖仍比翼，风寒更孤簪。
犹敢谓倦客，曾不如倦禽。
送宁子仪
吕本中（宋代）

洪波奔放不停尘，万劫茫茫寄此身。毕竟无人会休去，满堂栝木不能春。
赋得峨眉山长歌寄酬刘中丞维南
谢榛（明代）

峨眉两山横蜀土，五岳之外更奇睹。千年积雪净含春，几道奔奇寒迸雨。

四十阴洞生肉芝，多少仙粮谁是主。樵苏不到云霞深，莓苔堆径色自古。

脩藤密萝覆涧户，众隐忘形淡相聚。真仙向之引凤鸾，老衲居然伏豺虎。

神工开辟出丹青，人间画师心何苦。李白夜行见真景，千仞峰头月半吐。

中原有客殊自惜，栈阁衰年万里隔。恍听杜宇枕畔啼，梦魂飞越剑门驿。

山灵不识邺下狂，欲往登危虚谢屐。锦官城高锦江碧，残照疏林扬马宅。

两汉接迹钟神秀，不餐烟火超凡格。六朝绮丽落后尘，大方雄浑浩无息。

谋猷大展际昌期，宪台防秋坐深夕。君不见紫微光耀圣明世，阊阖森严百灵卫。

健儿牧马尚龙荒，未许终童请缨计。今王宵旰劳宰臣，黄钺白旄任非细。

佳政威声幕南北，材官乘障气逾锐。纥干冻雀向日飞，太宇茫茫绝纤翳。

又不见漳河流水向东逝，野夫支筇望天际。
咏史
李光（宋代）

入关不守旧山河，汉用张良作网罗。垓下不知兵已合，夜深方讶楚人多。
把酒
白居易（唐代）

把酒仰问天，古今谁不死。所贵未死间，少忧多欢喜。

穷通谅在天，忧喜即由己。是故达道人，去彼而取此。

勿言未富贵，久忝居禄仕。借问宗族间，几人拖金紫。

勿忧渐衰老，且喜加年纪。试数班行中，几人及暮齿。

朝餐不过饱，五鼎徒为尔。夕寝止求安，一衾而已矣。

此外皆长物，于我云相似。有子不留金，何况兼无子。
屏迹三首 其三
杜甫（唐代）

衰颜甘屏迹，幽事供高卧。鸟下竹根行，龟开萍叶过。

年荒酒价乏，日并园蔬课。犹酌甘泉歌，歌长击樽破。
烈祖孝高挽歌二首
李中（五代）

谁解叩乾关，音容去不还。位方尊北极，寿忽殒南山。

凤辇应难问，龙髯不可攀。千秋遗恨处，云物锁桥山。

仙驭归何处，苍苍问且难。华夷喧道德，陵垄葬衣冠。

御水穿城咽，宫花泣露寒。九疑消息断，空望白云端。
题王法师房
翁卷（宋代）

应有列仙至，观当灵洞安。
月萝春长蔓，风竹暮生寒。
印下鬼神役，鼎交龙虎欢。
寻常应缘外，多把异收看。
乐静
张祜（唐代）

引手强篸巾，徐徐起病身。远心群野鹤，闲话对村人。

发匣琴徽静，开瓶酒味真。纵闻兵赋急，原宪本家贫。
诉衷情
张抡（宋代）

闲中一叶小渔舟。无线也无钩。□□□云深处，适性自遨游。

波渺渺，兴悠悠。意休休。一船明月，一棹清风，换了封侯。
读史
李覯（宋代）

子长汉良史，笔锋颇雄刚。
惜哉闻道寡，气志苦不常。
心如虫丝轻，随风东西扬。
一事若可喜，不顾道所长。
公言绌原宪，侠贼乃为良。
仁义谓足羞，货殖比君王。
黄老生六经，斯言固猖狂。
吁嗟夫子没，两观无刑章。
予怀班孟坚，驳议何洋洋。
传与后世人，慎思其否臧。
幽居杂咏七十四首，自洪武十一年平原还家作也 其十
孙蕡（明代）

十载山中读道经，石坛烟雨桂花生。年来卖药长安市，渐喜无人识姓名。
妙峰亭晚望
史弥宁（宋代）

峭峰顶上著危亭，四面山开云锦屏。
农淡浅深多变态，天公浪费几丹青。
初发石头
王世贞（明代）

亭亭远山色，入我船窗来。斗语虽不竞，那无酒一杯。
送独孤cl还京
戴叔伦（唐代）

举家相逐还乡去，不向秋风怨别时。

湖水两重山万里，定知行尽到京师。
兄长寄五诗依韵和寄诗各有所怀 其二
孔平仲（宋代）

昔同访客到山阴，马上相随不废吟。平视溪流绿烟远，回看府宅白云深。

纷纷落麈陪高论，艳艳浮蛆劝满斟。宾主如今各分散，诗成长咏作吴音。
题径山寺
释契嵩（宋代）

翠拔群山外，连天势未休。云迷飞鸟道，雨出古龙湫。

僧在深云定，香和杳霭浮。人间游不到，台殿自清秋。
春日杂咏
吴潜（宋代）

门前春水滑，柳外夕阳斜。
欲识春风面，满城桃李花。
秋晚杂书三十首
方回（元代）

人言太白豪，其诗丽以富。
乐府信皆尔，一扫梁隋腐。
余编细读信，要自有朴处。
最于赠答篇，肺腑露情愫。
何至昌谷生，一一雕丽句。
亦焉用玉溪，纂组失天趣。
沈宋非不工，子建独高步。
画肉不画骨，乃以帝闲故。
题诗卷
程公许（宋代）

嚼雪哦诗格外清，谁令失脚入红尘。
锦囊二十篇中景，长与西山面目亲。
寄江少明
朱松（宋代）

龙卷风云一发蟠，不妨聊作侍祠官。高情未许群儿觉，万事何须正眼看。

问道从公春信近，谈天容我酒杯宽。乘桴亦有平生意，回首纷纷行路难。
诉衷情·青梅煮酒斗时新
晏殊（宋代）

青梅煮酒斗时新。天气欲残春。东城南陌花下，逢著意中人。
回东袂，展香茵。叙情亲。此情拚作，千尺游丝，惹住朝云。
夜坐偶追悼猪哥不觉流涕因以绝句写其悲
王炎（宋代）

三年娠孕疑希有，千里乡关不共归。
旅殡新坟今宿草，西风老泪更沾衣。
贞节莫孺人三首 其一
林士元（明代）

早岁离鸳侣，晨昏强自持。个中惟欠死，此外更何思。

盟誓山丘重，贞心天地知。昭照青史内，千古令名垂。
始安郡还都与张湘州登巴陵城楼作诗
颜延之（南北朝）

江汉分楚望，衡巫奠南服。三湘沦洞庭，七泽蔼荆牧。

经途延旧轨，登闉访川陆。水国周地险，河山信重复。

却倚云梦林，前瞻京台囿。清雰霁岳阳，曾晖薄澜澳。

凄矣自远风，伤哉千里目。万古陈往还，百代劳起伏。

存没竟何人，炯介在明淑。请从上世人，归来蓺桑竹。
陈道士年十三骨气有异弈棋得妙处鲜能对者推
王洋（宋代）

一枰局上无多岐，世人到此怀自疑。
方圆动静曾未识，生死眼前那得知。
长头道士年十三，眼如岩电光烂烂。
已将双脚落城市，犹自面目藏烟岚。
局中应答每闲暇，挥霍纷纭穷变化。
回头却笑世人疏，不认盈虚成取舍。
我闻此艺在专攻，莫起妄念思冥鸿。
冥鸿不至局已败，弓缴漫自存胸中。
我欲将君比弈秋，专持此艺从君游。
但期白黑得归处，一枰胜负吾无求。
又闻弈棋多仙侣，常向局中送寒暑。
世间利害疾转头，妙手如今向谁语。
昔时陶令曾鼓琴，为嫌弦上多繁音。
七弦除去五音断，却於此处知琴心。
我知此艺亦如此，不似推枰休刻齿。
请君长大个芒鞋，共向鹿门寻石髓。
生查子（咏摺叠扇）
朱翌（宋代）

宫纱蜂趁梅，宝扇鸾开翅。数摺聚清风，一捻生秋意。

摇摇云母轻，袅袅琼枝细。莫解玉连环，怕作飞花坠。
春日田园杂兴
朱释老（宋代）

家山万象春归好，诗笔拈来感物情。
泉胍动进母待灌，土膏起处正宜耕。
无穷怀抱风和畅，不尽形容雨发生。
度间封侯万里客，何如守拙晋渊明。
满江红 其六 寿潘原白三十，六用回韵
董元恺（清代）

冉冉流光，尽人世、谋身多术。只如尔、神仙服食，胜餐芝术。

绛树横陈琳国李，青鸾争捧天台栗。愿百年、七进九霞觞，从今日。

堪裕后，樊宏漆。堪擅誉，徐卿匹。看双双骥子，能文操笔。

怜我白头丘壑老，倚君紫禁经纶密。好因时、莫便学蹉跎，乘风出。
依韵和提刑张太博寄梅
范仲淹（宋代）

数枝梅寄寂寥人，多谢韶华次第均。
穰下此花留未发，待君同赏后池春。
窗前种瓜数本采竹搆棚引阁其蔓且以蔽夏
邱云霄（明代）

露引藤须蔓，云分叶掌垂。碧光流小簟，寒色上疏篱。

得月偏宜晚，开花不厌迟。赤乌飞满屋，巾服未曾知。
达磨赞
释崇岳（宋代）

直指西来，分明祸胎。
渡江面壁，偷心未息。
从兹皮髓分张，轰起青天霹雳。
次韵何文缜题颜持约画水墨梅花二首
陈与义（宋代）

夺得斜枝不放归，倚窗承月看熹微。
墨池雪岭春俱好，付与诗人说是非。
雪后过南坡
虞俦（宋代）

南坡千树总琼瑶，走马来看及未消。
短鬓风前愁素领，衰颜酒后借红潮。
松饶苍鬣犹能奋，梅耿香魔苦费招。
此景此时无我共，新诗吟罢独长谣。
天宝宫词十二首寓感 其四
顾瑛（元代）

五色卿云护帝城，春风无处不关情。小花静院偷吹笛，淡月閒房背合筝。

凤爪擘柑封钿合，龙头泻酒下瑶罂。后宫学做金钱会，香水兰盆浴化生。
柳梢青
杨无咎（宋代）

水曲山傍。寒梢冷蕊，隐映修篁。细细吹香，疏疏沈影，恼断回肠。

为伊驻马横塘。漫立尽、烟村夕阳。空袅吟鞭，几多诗句，不入思量。
山脚有梅一株地差背阴冬深初结蕊作绝句寄之
朱淑真（宋代）

溪桥野店梅都绽，此地冬深尚未寒。寄语梅花且宁奈，枝头无雪不堪看。
九月二十五日会曹汝学侍御于麓堂夜归遂过侍御宅
何景明（明代）

东阁留樽罢，西台夜过时。题诗倚骢马，换酒脱金龟。

菊院霜天静，枫城海月迟。向来秋寺约，还许赴佳期。
皇帝閤端午帖子 其五
胡宿（宋代）

四时乘大德，五日敞金扉。阳晷移南陆，天光盛紫微。
春暮答人吟
邵雍（宋代）

相违经岁意何如，漫说为邻德不孤。
咫尺洛阳春已尽，过从能忆旧时无。
郊庙歌辞。释奠武成王乐章。迎神
佚名（唐代）

卜畋不从，兆发非熊。乃倾荒政，爰佐一戎。

盛烈载垂，命祀惟崇。日练上戊，宿严閟宫。

迎奏嘉至，感而遂通。
施柏花开柖子通
朱长文（宋代）

桃李芳时不肯来，俄随风雨落莓苔。
斋前施柏花如锦，犹待诗仙醉眼开。
春景 山归万古春
刘辰翁（宋代）

万古山如此，青青岁岁新。自怜看到老，未有不归春。

云树曾经别，莺花不弃贫。自迎东太乙，重作葛天民。

一烧迷千仞，三开见几秦。八公花下饮，仍是少年人。
金鼎一溪云
王丹桂（金朝）

风定云初敛，潮平浪亦安。闲挥轻棹带蓑竿。垂钓近江干。湛湛碧天如水。那更月明风细。奈何鱼鳖不吞钩。独立蓼花洲。
生查子
张元干（宋代）

天生几种香，风味因花见。旖旎透香肌，仿佛飞花片。

雨润惜余熏，烟断犹相恋。不似薄情人，浓淡分深浅。
上京翰苑书怀三首 其一
马祖常（元代）

沙草山低叫白翎，松林春雨树青青。土房通火为长炕，毡屋疏凉启小棂。

六月椒香驼贡乳，九秋雷隐菌收钉。谁知重见鳌峰客，飒飒临风鬓已星。
和人惠诗二首
曹勋（宋代）

忧患心知振古稀，北征读尽少陵诗。
孰能狡兔谋三穴，且原鹪陵寄一枝。
出陇麦苗忧客念，摇风柳色动春辞。
与公共作诗麾役，不害闲中故作痴。
次韵王深道寄题其弟敏道菊山
高斯得（宋代）

黄花有鉴能品人，俗士往往遭眼白。
独怜寂寞陶长官，到死同盟不相释。
至今采采东篱诗，千载晶光犹陆离。
犹人妙质久无记，羞对纷纷女曹儿。
子今风尘走异县，故山举头不可见。
奈何友此隐逸花，三嗅幽香意中恋。
我闻瀛壖足隑州，梦生八翼飞秋秋。
不须苦觅菊山句，晚节相期拂衣去。
感兴二首 其一
释清远（宋代）

空里形骸梦里身，梦中身世莫追寻。可怜一脉岩前水，流入人间古到今。
奉同颜使君真卿清风楼赋得洞庭歌送吴鍊师归林屋洞
皎然（唐代）

名山洞府到金庭，三十六洞称最灵。不有古仙启其秘，今日安知灵宝经。

中山鍊师栖白云，道成仙秩号元君。三千甲子朝玉帝，世上如今名始闻。

吐纳青牙养肌发，花冠玉舄何高洁。不闻天上来谪仙，自是人间授真诀。

吴兴太守道家流，仙师远放清风楼。应将内景还飞去，且从分风当此留。

湖之山兮楼上见，山冥冥兮水悠悠。世人不到君自到，缥缈仙都谁与俦。

黄鹤孤云天上物，物外飘然自天匹。一别千年未可期，仙家不数人间日。
覆盆
范成大（宋代）

三登三降冈始断，一步一休日欲斜。
浊酒半瓶不得暖，覆盆有舖无浆家。
和应宪使游沧浪亭韵
袁说友（宋代）

使星两两照前山，笔下高吟万选钱。
绝景政须终日款，兹游真可以诗传。
深得遇雨排清昼，晚日迎风浸碧烟。
千载不浑亭下水，俯栏犹得继前贤。
杂曲歌辞 其十五 杨柳枝
薛能（唐代）

狂似纤腰嫩胜绵，自多情态竟谁怜。游人不折还堪恨，抛向桥边与路边。
翠微山居诗 其二十五
释冲邈（宋代）

高高峰顶恣情田，买断清闲不用钱。堪笑白云无定止，被他风送出山前。
松江送处州奚使君
刘禹锡（唐代）

吴越古今路，沧波朝夕流。从来别离地，能使管弦愁。

江草带烟暮，海云含雨秋。知君五陵客，不乐石门游。
梅花
陈景沂（唐代）

从来造化有何私，自是梅花南北枝。
只为北枝太寒苦，东君消息故应迟。
十二绝句送敬美弟闽中学政 其九
王世贞（明代）

绛帷斜卷木兰舟，夹岸蛮音入棹讴。使者解书丁有尾，不妨行部下汀州。
见志诗二首 其二
仲长统（两汉）

大道虽夷，见几者寡。
任意无非，适物无可。
古来绕绕，委曲如琐。
百虑何为，至要在我。
寄愁天上，埋忧地下。
叛散五经，灭弃风雅。
百家杂碎，请用从火。
抗志西山，游心海左。
元气为舟，微风为柁。
敖翔太清，纵意容冶。
体之推官侍亲出使聊书短篇以浼行色
张舜民（宋代）

游梁并困洛，谁是故人情。
未尽环中说，俄成剑外行。
路遥诗箧重，雪映彩衣明。
预想东归日，相逢指渭城。
秋夜对雨
董嗣杲（宋代）

对月飞觞往事休，胡床寂寞瘐公楼。
西风解使蛩专夜，长日能公酒送愁。
新雁阵分离塞徼，残萤火死落汀流。
醉来独卧梧窗下，静听胡琴拨怨秋。
次江草塘
杨公远（宋代）

西堂梦彻草塘春，得句浑无半点尘。却喜寥寥千古后，只今分付与诗人。
游连山涌泉观次文与可韵
麻台文（宋代）

得得朱轮到此山，迟留共爱此幽閒。人生胜事惟行乐，休问黄粱一爨间。
春日游可园感赋
李应莘（清代）

古刹寻春乘逸兴，名园访胜逐清游。烟云莽苍千章木，风日荒寒百尺楼。

此地芳樽尚裙屐，当年华屋已山丘。故乡亦有闲池馆，满目归鸦集暮愁。
抚鸿亭
郭祥正（宋代）

谁开岩户最高峰，更作栏干出半空。只道冥鸿远尘世，我今直下看冥鸿。
辽罗阻风
庄年（清代）

遥望东宁东复东，天公何事日东风。海门浪涌如汤沸，落照沧波一抹红。
三月十七日以檄出行赈贷旬日而复反自州门至老竹自老竹至鹅口复回老竹由乾溪上入浦口汎舟以归得诗十首 其五
赵蕃（宋代）

既雨得晴晴亦佳，笋舆终日度咿哑。蒙笼篁竹四三里，髣髴茅茨三五家。

邻舍相闻亦鸡犬，田畴随事有桑麻。居夷何陋惭君子，不尔辞官学种畬。
清平乐
黄庭坚（宋代）

舞鬟娟好。白发黄花帽。醉任旁观嘲潦倒。扶老偏宜年小。

舞回脸玉胸酥。缠头一斛明珠。日日梁州薄媚，年年金菊茱萸。
次韵道卿尝新梅
周紫芝（宋代）

梅梢着子叶青青，红萼犹存味已清。竹外一枝和雨摘，钗头双蒂为谁情。

雪霜自是元同操，楟奈何由与并名。商鼎欲调应有待，不随盐豉下莼羹。
明堂观礼杂咏十三首·内前
王同祖（宋代）

青帷朱簴柳阴旁，玉磬金锺列两行。
辇路旋添泥细细，鸡竿揭处瑞云黄。
句 其三
朱熹（宋代）

反躬端得味，当得有馀师。
过阊门溪
杨万里（宋代）

黟祁二邑水分源，到此同流怒政奔。忽值两山盘作峡，更峨双政插为门。

中通翠浪才容线，仰看青天细似盆。滟滪瞿唐姑未问，祗经此险已销魂。
平望徐监酒新楼
释居简（宋代）

水际楼居入眼新，傍窗横榻款诗人。早彫杜老双蓬鬓，晚赏徐卿两石麟。

浓绿已摇三丈线，残红恰有一釐春。闲情直与眉霄壤，也为春归作小颦。
题灵洞天福院
梁頠（宋代）

门外落将三市隔，此中人是几生修。
千寻古木含云翠，一派寒泉绕槛流。
题光福刘伯祥所藏东坡枯木及渔村落落照图
孙应时（宋代）

夕阳雁影江天，明月芦花醉眠。
乞我烟波一叶，伴君西塞山边。
柳眉
赵鸾鸾（唐代）

弯弯柳叶愁边戏，湛湛菱花照处频。

妩媚不烦螺子黛，春山画出自精神。
宫词 其八十三
赵佶（宋代）

烟敛林梢挂晚虹，登临吟望兴无穷。秦娥越艳新妆饰，小约同来宝苑中。
祁门道中即事 其八
曹彦约（宋代）

山木阴阴系晚牛，水田漠漠任春鸥。长歌大笑却归去，长在农家今白头。
峡水
袁燮（宋代）

峡石险而怪，峡水清且湍。
伊谁剪蒙密，发此奇伟观。
两龙会为一，激烈不可士。
蜿蜒潄鸣玉，千古甘以寒。
谁云岩扉窄，亦复气象宽。
我生嚣尘中，区区缚微官。
一见爽心目，古井生波澜。
同游二三子，清赏有余欢。
虽非暮春日，便作舞雩看。
失题
唐士耻（宋代）

老仙绝鲜寻常外，一笑闽川绿荔枝。
坐断世间滋味彻，阿谁翻欲语凡饴。
咄咄吟 其三
王应斗（明代）

向道春残卷舌宜，近来岐路更多岐。休论肺腑深三窟，就阅皮多亦九疑。

好语终嫌鹰眼疾，朴心翻笑虎头痴。铜山自昔无常主，蜃海楼台得几时。
览鍊师张殷儒诗
李翔（唐代）

石井峰高劈曙云，云开山露见张君。心藏定远握中策，袖贮怀沙江上文。

巨壑波翻鲸少敌，老松巢迥鹤难群。无端示我青霞句，吟断秋风到日曛。
澹山岩
文子璋（宋代）

舟舣澹岩前，岩扃不记年。
台高先得月，石透可通天。
洞古依禅刹，碑残纪昔贤。
胜游回首望，林麓锁云烟。
别敬叔
裘万顷（宋代）

笔砚君无间，冰霜岁又除。
诸生得模范，六艺共耕锄。
松菊渊明宅，蓬蒿仲蔚居。
相望傥相忆，故寄数行书。
平湖十咏为过郎中太仆作 其三 三寺雨钟
李东阳（明代）

朝钟晴，昏钟雨。朝钟满，空山昏，钟遥遥，不知处。山僧报客客不来，又逐溪风过溪去。
古意六首
艾性夫（元代）

浣衣轻浣布，布缕不如丝。
丝坚犹易穿，布弱从可知。
送王鹅泉侍御之南台
胡直（明代）

四门博士有声名，绣斧俄看别帝京。旧阙还瞻双凤出，新秋遥见一鹰横。

篱边丛菊当筵发，天际长江带月明。南过乡关应计日，须知揽辔在澄清。
五月五日寓嘉禾学宫顾东浦载酒相过二博士偕来饮就醉翌日留诗为别
林景熙（宋代）

嘉禾古三辅，积水何苍茫。旧游梦历历，况此逢端阳。

束艾肖人形，倾葵抱天常。萧萧老逢掖，得依夫子墙。

鹓湖无五月，宿雨生微凉。客从东浦来，手持紫霞觞。

采蒲汎纤玉，沃我书传香。殷勤两博士，杂出肴与浆。

书囊谈未了，一醉齐彭殇。酒醒忽不乐，起看北斗芒。

岁月感疏鬓，风烟渺殊方。明当理征棹，斜日鲈鱼乡。
寄黔府窦中丞
羊士谔（唐代）

汉臣旌节贵，万里护牂牁。夏月天无暑，秋风水不波。

朝衣蟠艾绶，戎幕偃雕戈。满岁归龙阙，良哉伫作歌。
和仆射晋公扈从温汤（时为右补阙）
王维（唐代）

天子幸新丰，旌旗渭水东。寒山天仗外，温谷幔城中。

奠玉群仙座，焚香太乙宫。出游逢牧马，罢猎见非熊。

上宰无为化，明时太古同。灵芝三秀紫，陈粟万箱红。

王礼尊儒教，天兵小战功。谋犹归哲匠，词赋属文宗。

司谏方无阙，陈诗且未工。长吟吉甫颂，朝夕仰清风。
弇山园逢沈嘉则席上见赠漫赋长句为答用纪兹会之盛
张元凯（明代）

西园汇才彦，主人陈思王。式燕芙蓉池，言解翡翠裳。

坐临秋水弄皎月，澄觞飞盖生明光。遂令花萼寄缃素，髣髴箫管遗琳琅。

后来盛事谁则同，弇园开在娄水东。宾主曹刘日方驾，羽翼风雅何冲融。

何来四明有狂客，亦与七子相争雄。萧然入林共把臂，便觉松下生清风。

杯酒相逢即定交，袖中投我以琼瑶。漫试千言在倚马，独工五字能射雕。

山云恍披鹔鹴锦，池水忽涨桃花潮。座有玉山多自欹，况复错落飞金卮。

高柯惊动灵鹊起，长川澹荡天河移。后人艳说今日会，却如今视西园时。
送魏寺丞
司马光（宋代）

征西大府开，后乘得高才。区脱烽烟静，渠搜职贡来。

陇云低玉帐，羌舞奉金罍。信美从军乐，脩梧茂帝台。
茅山道中寄徐公子闻其抱病
皇甫汸（明代）

林开白石隐仙房，路指青门接帝乡。六代总为分鼎地，十年空作尚书郎。

源迷桃水聊相访，会忆兰亭耿不忘。闻道徵君初养疾，将从海客寄丹方。
喜迁莺 题太仓唐尚书万言疏手稿
杨玉衔（清代）

元气护，涕洟垂。洛下又峨嵋。厦倾犹有万言支。廪不太仓糜。

士寒蝉，朝仗马，松柏挺风姿。岁寒知我已迟迟。何况没人知。
鹧鸪天（为薛子昭寿）
管鉴（宋代）

燕寝香中锦帐郎。二年和气蔼蒸湘。鬓间不减当年绿，眉上新添一点黄。

征诏近，寿筵长。乍晴人意喜非常。燕莺休苦留春住，归趁薰风殿阁凉。
秦望
王十朋（宋代）

瞻彼秦望，崇于会稽。
曷云其崇，登焉而紫。
孰登是山，西方之人兮。
瞻彼秦望，轻于会稽。
曷崇而轻，名之以嬴。
孰名是山，东方之人兮。
我登稽山，思禹之绩。
吾侪不鱼，繄帝之力。
我瞻秦望，哀秦之过。
虐彼黔首，其谁之祸。
禹驾而游，夏民以休。
有翼其行，稷卨是谋。
政辙西狩，嬴随以仆。
孰稔其恶，斯高左右。
孤竹兄弟，殍于首阳。
山与其人，嘉名孔章。
溪辱以愚，泉污以盗。
物之不幸，名恶而暴。
浙涛如银，鉴流如绅。
濯彼崔嵬，勿污以秦。
癸酉三月园小饮之明日又适澹斋所薄暮醉归广
陆文圭（元代）

绿阴未暗渐红稀，逢闰春迟一月归。
古有惜花如了美，今无好客似当时。
酒虽薄薄聊浇渴，棋亦平平旋解围。
斜日倚兰人半醒，试寻青子摘梅枝。
三月晦日出郊游衍偶诵唐人诗三月正当三十日因用为起 其一
王立道（明代）

三月正当三十日，又骑款段出城南。欲赋送春诗未得，柳溪花径遍相探。
郑司法挽词
楼钥（宋代）

襟袍空无碍，精神老不衰。
家传司业学，句逼简斋诗。
荒瘠留阴德，平反有去思。
功名赍志没，回施称家儿。
元夕同次道中道平叔如晦赋诗得闲字
梅尧臣（宋代）

金舆在阊阖，箫吹满人寰。
九陌行如昼，千门夜不关。
星通河汉上，珠乱里闾间。
谁与联轻骑，宵长月正闲。
杂兴
刘克庄（宋代）

昔事先皇帝，弱羽参高翰。
对扬乏鲠论，狂疏犯龙颜。
台简凛霜凝，圣度如天宽。
赦于碓磨中，驱之原隰间。
乘传者四人，记忆独赐环。
重来寖通显，三黜因封还。
岁晚复见收，奏技列从官。
所忠来谕旨，闻卿十年闲。
所著凡几书，颇欲见一斑。
臣既美芹献，上亦停箸观。
曾未逾信宿，王言冠篇端。
孔笔褒贬严，舜歌赓载难。
华颠际休明，幻躯迫尫残。
倦直承明庐，求出函谷关。
彩缬藉金罍，玉柄缀宝纨。
上有二十字，妙画翔龙鸾。
及帝将遗弓，许臣遂挂冠。
古人报一饭，飚驭无路攀。
送不涉胥涛，葬不殉桥山。
长吟黄鸟诗，血泪空汍澜。
记棚民事
梅曾亮（清代）

余为董文恪公作行状，尽览其奏议。其任安徽巡抚，奏准棚民开山事甚力。大旨言：与棚民相告讦者，皆溺于龙脉风水之说，至有以数百亩之山，保一棺之土；弃典礼，荒地利，不可施行。而棚民能攻苦茹淡于丛山峻岭、人迹不可通之地，开种旱谷，以佐稻粱。人无闲民，地无遗利，于策至便，不可禁止，以启事端。余览其说而是之。

及余来宣城，问诸乡人。皆言：未开之山，土坚石固，草树茂密，腐叶积数年，可二三寸。每天雨，从树至叶，从叶至土石，历石罅滴沥成泉。其下水也缓，又水下而土不随其下。水缓，故低田受之不为灾；而半月不雨，高田犹受其浸溉。今以斤斧童其山，而以锄犁疏其土，一雨未毕，沙石随下，奔流注壑涧中，皆填污不可贮水，毕至洼田中乃止。及洼田竭，而山田之水无继者。是为开不毛之土，而病有谷之田；利无税之佣，而瘠有税之户也。余亦闻其说而是之。

嗟夫！利害之不能两全也久矣。由前之说，可以息事；由后之说，可以保利。若无失其利，而又不至如董公之所忧，则吾盖未得其术也。故记之以俟夫习民事者。
送巨德新四川省郎中
袁桷（元代）

退食公庭日未西，浣溪清雨换障泥。筹边旧式传铜马，吊古新诗问石犀。

荔子绿阴鹦鹉过，杏花红影秭归啼。遨头雅集须频领，不惜郫筒取次携。
先帝登遐圣君嗣位追惟恩顾涕泣成章
王禹偁（宋代）

鼎湖髯断去难攀，九五飞龙已御乾。
两制旧臣生白发，一番新贵上青天。
老为郎吏承縗絰，假作诸侯哭几筵。
疏贱无由撰哀册，梦中空负笔如椽。
佚老堂二首
王阮（宋代）

摆落钓衡地，追寻汗漫期。
马闲无用处，鸥玩不惊时。
人朴山林古，天全日月迟。
可无刘白伴，时献午桥时。
诗奉送觉之奉使东川
王安石（宋代）

三秋不见每惓惓，握手山林复怅然。
後会敢期黄耇日，相看且度白鸡年。
畏途石栈王尊驭，荣路金门祖逖鞭。
一代官仪新藻拂，得瞻宸宇想留连。
雨中示子聿
陆游（宋代）

穷阎父子自相依，寂寂茅庐映竹扉。
瓜蔓水生初抹岸，楝花寒动却添衣。
吾玄自笑岂尚白，汝瘦元知能胜肥。
苦学勿为干禄计，宦途虽乐不如归。
白甿歌
徐祯卿（明代）

三星烁烁花满堂，素腕盈盈出洞房。
垂罗映頠耀明妆，皦若云中开月光。
流情盼君君莫忘，停歌节舞进玉觞，愿君安坐夜未央。
旨酒千壶列东厢，美人如花娇北堂。
齐歌合舞圣世昌，愿得欢娱永未央。
脂车秣马且踟蹰，百年之会忽须臾。
东流之水西飞乌，今我不乐何为乎？
苏度支挽诗 其二
刘攽（宋代）

前年伯鸾死，卜葬近要离。今日延陵墓，仍书季子碑。

人琴俱已矣，林壑助悽其。心许千金剑，终当挂树枝。
跋方寔孙长短句
刘克庄（宋代）

金针玉指巧安排，直把天孙锦剪裁。
樊素口中都道得，春莺啭处细听来。
欲歌郢客声难和，才误周郎首已回。
可惜禁中无应制，等闲老却谪仙才。
送陈侍郎洽镇抚交址
胡俨（明代）

大将南征统六师，临轩授钺当赤墀。时来气感风云会，义重恩赤雨露滋。

侍郎潇洒温如玉，佐戎妙选持钧轴。清冰寒露贮金壶，蛮烟瘴雾消烦燠。

富良江头秋日清，舳舻千里连麾旌。鲸波夜赤旄头落，龙骧晓日飞天兵。

楼船昔者夸杨仆，庙算今知得孔明。听笳月转青油幕，倚剑风生细柳营。

赤芾翩翩归奏凯，两阶干戚生光彩。已宣德教被遐荒，更播天声扬四海。

策勋宜列太常铭，千载邦家垂令名。男儿事业应须蚤，肯待萧萧华发生。

兹行又捧天书去，远人致尔思含喣。黄金台前花乱飞，请君且把征骖驻。

莫厌当歌劝酒频，明日相思隔烟树。
寄上张参政
姜夔（宋代）

姑苏台下梅花树，应为调羹故早开。
燕初休夸香雾重，鸳行却早衮衣来。
前时甲第仍重柳，今度沙堤已种槐。
应念无枝夜飞鹊，月寒风劲羽毛摧。
再和元礼春怀十首
黄庭坚（宋代）

抹裙彩凤盘宫锦，插鬓真珠络贝多。
酒恶花愁梦多魇，灵砂犀角费频魔。
再宿合龙山
赵蕃（宋代）

山僧虽居山，山岂山僧有。
政如多藏家，黄金为谁守。
我虽不居山，随至辄有取。
未嗤无田人，饭薄亦昏昼。
生平所经历，胜处十八九。
要当考于诗，未易谈诸口。
合龙近始至，游访兹亦偶。
爱其四回合，中乃开户牖。
欣然遂留宿，日早未及酉。
壁间右丞句，岁月蔽尘垢。
摩挲追和之，武夫继琼玖。
及今再来过，如客还旧亩。
往泉但涓涓，今作雷音吼。
往筍尚戢戢，今已长过母。
长夏当更佳，我住秒得久。
绕竹听泉鸣，悠然屡搔首。
次绍尧九日寄雾山栎社诸友韵二首 其一
林朝崧（清代）

满目河山感慨多，叶飞如雨水增波。丹枫白雁生秋兴，紫蟹黄增共醉歌。

头戴南冠长已矣，手遮西日奈愁何。登高能赋知无益，和汝题糕且一哦。
花朝
汤显祖（明代）

百花风雨泪难销，偶逐晴光扑蝶遥。
一半春随残夜醉，却言明日是花朝。
开元天宝杂咏 游仙枕
萧立之（宋代）

一枕仙游足自娱，萧然清思离尘区。十洲三岛经行处，知有岷峨剑阁无。
步虚辞十首 其六
佚名（隋代）

大道师玄寂，升仙友无英。公子度灵符，太一奉洞章。

舍利曜金姿，龙驾欻来迎。天尊盻云舆，飘飘乘虚翔。

香花若飞雪，纷蔼茂玄梁。头脑礼金阙，携手邀玉京。
夜归
韩兼山（宋代）

西风淅淅吹荷衣，家在芦花深夜归。
明月满江人不见，白鸥双立钓鱼矶。
上天竺
孙雄飞（宋代）

行穷湖上径，迤逦到林峦。
地瘦马蹄涩，水清山骨寒。
楼台栖树沙，钟磬闹云端。
自笑利名役，未能来挂冠。
秋风
张镃（宋代）

策策惊飚战素秋，梦回衾幔亦飕飗。
不传鸿雁秦关信，可柰蘋飕楚客愁。
作赋未须悲落木，挂帆方喜助归舟。
保须更借抟扶便，自是层霄九万游。
送别曾幼广赴漕试老
陈起（宋代）

疋马来东吴，策勋在一战。
文场老燕代，馀子自北面。
西风敲镫老，山应过处恋。
英气凛横槊，河海能几见。
自识韩将军，论交今惓惓。
题坡公赠郑介夫诗三首
刘克庄（宋代）

向来与相国，投分自钟山。
不入翘材馆，甘为老抱关。
南海晚望
贯休（唐代）

海上聊一望，舶帆天际飞。狂蛮莫挂甲，圣主正垂衣。

风恶巨鱼出，山昏群獠归。无人知此意，吟到月腾辉。
飞盖堂即事
苏泂（宋代）

秋清未脱暑衣裳，稍上城楼过苑堂。
北面芰荷南面桂，水香吹乱月中香。
物外杂题八首 其二
陆游（宋代）

当年下沔鄂，回首几秋风。景物浑如昨，千帆落照中。
和答周提刑
张继先（宋代）

试於闲处寻闲境，松竹无言绿满秋。
方外每烦勤下谕，山隅何幸偶来游。
一帘芳草庭前长，千载遗书圯上求。
得请南还乐居此，清谈深感圣恩优。
和林子长种菰韵
袁说友（宋代）

城郭千林静，菰蒲二顷宜。
移根元不费，殖利已先知。
仅脱黄泥贱，相从白玉炊。
平生惯藜藿，于此羡耘耔。
偈颂五十一首
释大观（宋代）

律非缚，禅非脱。
蝴蝶梦庄周，周公制礼乐。
会则事同一家，不会则万别千差。
一片白云生岭上，几回开了又还遮。
园居秋日杂诗八首 其二
龚易图（清代）

牧童驱犊过前溪，我忆当时锦障泥。牛背马蹄都一梦，前山那复问高低。
和薛仲止渔村杂诗十首
刘黻（宋代）

非远城中欲避尘，渔村邻里笑言真。
自从范子扁舟后，肯著蓑衣有几人。
一百五日官舍作
宋祁（宋代）

晋歌本自传幽愤，楚俗缘何作胜游。
宴豆雕文夸瀹卵，侠场星影斗飞毬。
光翻蘋吹都无力，暖著花烟不肯流。
擣杏沃饧纷节物，更惭多病怯寒瓯。
题郭熙雪晴松石平远图为张季野作是日同读杜诗
方回（元代）

书贵瘦硬少陵语，岂止评书端为诗。五百年间会此意，画师汾阳老阿熙。

嵬诗琐画世一轨，肉腴骨弱精神痴。明窗共读杜集竟，两幅雪霁叉横披。

前幅长松何所似，铁干皴涩撑霜皮。其下怪石卧狻兕，突兀崷崒凝冰嘶。

后幅澌远渐迤逦，一往不知其几里。目力已尽势未尽，平者是沙流者水。

人物如指或如蚁，戴笠骑驴者谁子。顾此定是觅句翁，羸仆缩首襆冻耳。

欲渡未渡溪坂间，啐野寒乌忽惊起。自非布置夺鬼神，焉能挥扫到骨髓。

郭生此画出自古心胸，亦如工部百世诗中龙。清癯劲峭谢妩媚，略无一点沾春风。

市门丹青纷俗工，为人涂抹杏花红。老夫神交此石与此松，留眼雪天送飞鸿。
酬周少隐赠行之什
王之道（宋代）

我老无知独梦鱼，清风一枕午钟余。
忽惊珠玉情相厚，便觉山钟计不疏。
酒熟会看延客醉，诗成还复遣儿书。
何人竟得閒中趣，只恐无聊叹索居。
闻新蝉赠刘二十八
白居易（唐代）

蝉发一声时，槐花带两枝。只应催我老，兼遣报君知。

白发生头速，青云入手迟。无过一杯酒，相劝数开眉。
花狮
洪咨夔（宋代）

雪氄吾家虥，知亲翰墨妍。渴来趋研饮，饱去枕书眠。

弄影窥清镜，收声听素弦。最能持大体，鼠辈任便儇。
青玉案·千锋百嶂宜州路
黄大临（宋代）

千锋百嶂宜州路。天黯淡、知人去。晓别吾家黄叔度。弟兄华发，远山修水，异日同归处。樽罍饮散长亭暮。别语缠绵不成句。已断离肠能几许。水村山馆，夜阑无寐，听尽空阶雨。